ໄທຮັບຜ່ານ ມາດຕະການ ຕໍ່ຕ້ານການຄ້າມະນຸດ ທີ່ ເຂັ້ມງວດຂຶ້ນ 
​ໄທ​ພວມໄດ້ຮັບຄວາມ​ກົດ​ດັນ ​ຈາກ​ນາໆ​ຊາດ ​ເພື່ອ​​ໃຫ້ຍັບ​ຍັ້ງ​ ການລັກລອບ​ຄ້າ​ມະນຸດ ແລະການປະຕິບັດ ເກີນຂອບເຂດ ຕໍ່ແຮງງານຕ່າງດ້າວ.
ສະພາແຫ່ງຊາດໄທ ໄດ້ຮັບຜ່ານຂໍ້ດັດແປງແກ້ໄຂ ຕໍ່ກົດໝາຍ ຕໍ່ຕ້ານການລັກລອບຄ້າມະນຸດ ດ້ວຍການເພິ້ມລົງໂທດທີ່ເຂັ້ມ ງວດ ຜູ້ສື່ຂ່າວວີໂອເອ Ron Corben ລາຍງານວ່າ ການຮັບ ຜ່ານຂໍ້ແກ້ໄຂດັ່ງກ່າວມີຂຶ້ນ ໃນຂະນະທີ່ສື່ມວນຊົນອາເມຣິກັນ ອອກລາຍງານຂ່າວ ທີ່ເນັ້ນເຖິງສະພາບການປະຕິບັດຕໍ່ພວກ ແຮງງານໃນເຮືອປະມົງໄທ ຄືກັນກັບພວກຂ້າທາດ ຊຶ່ງໄດ້ກະ ຕຸ້ນໃຫ້ມີການຮຽກຮ້ອງໃຫ້ໄທ ທຳການປາບປາມການສວຍເອົາ ປະໂຫຍດຈາກພວກແຮງງານ ໂດຍສະເພາະໃນວົງການອຸດສາ ຫະກຳອາຫານທະເລນັ້ນ ຊຶ່ງສິງມີລາຍລະອຽດ ມາສະເໜີທ່ານ ມາດຕະການໃໝ່ທີ່ເຂັ້ມງວດຂຶ້ນຂອງໄທ ເພື່ອຕໍ່ຕ້ານການລັກລອບຄ້າມະນຸດ ໄດ້ຖືກຮັບ ຜ່ານເອົາຢ່າງຖ້ວມລົ້ນ ເມື່ອທ້າຍເດືອນມີນາຜ່ານມານີ້ ໂດຍສະພານິຕິບັນຍັດແຫ່ງຊາດ ທີ່ໄດ້ຮັບການສະໜັບສະໜຸນຈາກທະຫານ ຊຶ່ງຈະອຳນວຍໃຫ້ພວກໄອຍະການສາມາດ ຮ້ອງຂໍເອົາໂທດຈຳຄຸກຕະຫຼອດຊີວິດ ໃຫ້ພວກທີ່ສານເຫັນວ່າ ມີຄວາມຜິດໃນການລັກ ລອບຄ້າຂາຍມະນຸດນັ້ນ ຂໍ້ດັດແປງແກ້ໄຂກົດໝາຍຕໍ່ຕ້ານການລັກລອບຄ້າມະນຸດ ແມ່ນຈະເປີດຊ່ອງທາງໃຫ້ມີການກວດກາໂຮງງານແລະອຸດສາຫະກຳ ຢ່າງແຂງແຮງຂຶ້ນ ໂດຍສະເພາະໃນດ້ານການປະມົງ ແລະອຸດສາຫະກຳອາຫານທະເລ ທີ່ອາດສາມາດພາໃຫ້ມີການງົດໃບອະນຸຍາດ ປະກອບການໄດ້ ນັ້ນ ໄທກຳລັງຕົກຢູ່ພາຍໃຕ້ຄວາມກົດດັນຂອງນາໆຊາດຢ່າງເຄັ່ງຄັດ ໂດຍສະເພາະຈາກ ສະຫະລັດ ເພື່ອໃຫ້ຍັບຍັ້ງການລັກລອບຄ້າມະນຸດ ແລະການປະຕິບັດເກີນຂອບເຂດ ຕ່າງໆ ຕໍ່ພວກແຮງງານຕ່າງດ້າວ ທ່ານດົນ ປຣະມຸດວິໄນ ຮອງລັດຖະມົນຕີຕ່າງປະເທດໄທ ກ່າວວ່າ ລັດຖະບານແມ່ນເອົາຈິງເອົາຈັງ ກ່ຽວກັບການປາບປາມພວກເຄືອຂ່າຍຄ້າມະນຸດ ໃນວົງເງິນຫຼາຍລ້ານດອນລານັ້ນ ທ່ານດົນ ປຣະມຸດວິໄນ ກ່າວວ່າ ປະຊາກອນແຮງງານຕ່າງດ້າວຂອງໄທ ແມ່ນມີຢູ່ປະມານ 3 ລ້ານຄົນ ໂດຍສະເພາະໃນພາກສ່ວນການກໍ່ສ້າງ ການກະເສດ ແລະການຜະລິດ ຫຼືໂຮງຈັກໂຮງງານ ຊຶ່ງຫລາຍຄົນ ເປັນພວກແຮງງານທີ່ບໍ່ມີເອກະສານເຮັດວຽກຢ່າງຖືກຕ້ອງຕາມກົດໝາຍ ຈາກ ມຽນມາ ກຳປູເຈຍ ແລະຫວຽດນາມ ຄວາມສົນໃຈຂອງນາໆຊາດໄດ້ເພ່ງເລັງໄປໃສ່ໄທອີກ ໃນທ້າຍເດືອນແລ້ວນີ້ ພ້ອມກັບການພິມເຜີຍແຜ່ລາຍງານລະອຽດຂອງອົງຂ່າວ AP ທີ່ມີສຳນັກງານຢູ່ສະຫະລັດ ທີ່ເວົ້າວ່າ ມີຜູ້ຊາຍຫຼາຍຮ້ອຍຄົນເຮັດວຽກ ໃນສະພາບແບບຂ້າທາດ ໃນວົງການອຸດສາຫະກຳການປະມົງ ແລະຖືກກັກກັນໄວ້ຢູ່ໃນເກາະດອນສອກຫຼີກຫ່າງໄກແຫ່ງໜຶ່ງ ຂອງອິນໂດເນເຊຍ ໃນເວລາຕໍ່ມາ ອົງການຂ່າວ AP ໄດ້ຕິດຕາມພວກອາຫານທະເລທີ່ຜູ້ຊາຍພວກນັ້ນຫາມາໄດ້ ແລະພົບວ່າ ມັນມາຈາກພວກບໍລິສັດສົ່ງອອກ ແລະໂຮງງານແປຮູບປາຂອງໄທ ຫຼັງຈາກມີລາຍງານຂ່າວນີ້ ບໍລິສັດຜະລິດອາຫານທະເລໃຫຍ່ທີ່ສຸດຂອງໄທ ຄືບໍລິສັດ Thai Union Frozen Products ຊຶ່ງມີຍອດຂາຍປະຈຳປີ 3500 ລ້ານດອນລາສະຫະລັດ ກໍໄດ້ອອກມາປະກາດວ່າ ຕົນໄດ້ຕັດສາຍພົວພັນກັບບໍລິສັດປ້ອນອາຫານທະເລໃຫ້ຕົນ ທີ່ມີຊື່ຢູ່ໃນຂ່າວຂອງ AP ນັ້ນແລ້ວ ຢ່າງໃດກໍຕາມ ບັນດາກຸ່ມປົກປ້ອງສິດທິມະນຸດ ກ່າວວ່າ ຍັງມີຄວາມສົງໄສຢູ່ວ່າ ມາດຕະ ການໃໝ່ທີ່ຖືກຮັບຜ່ານນັ້ນ ຈະສາມາດແກ້ໄຂບັນຫານີ້ ໄດ້ສຳເລັດຫຼືບໍ່? ທ່ານອານຸບ ສຸກຸພະຣັນ ຜູ້ປະສານງານຂອງເຄືອຂ່າຍສິດທິຂອງພວກອົບພະຍົບໃນເຂດ ເອເຊຍປາຊີຟິກ ກ່າວວ່າ ກົດໝາຍວ່າດ້ວຍການຕໍ່ຕ້ານການລັກລອບຄ້າຂາຍມະນຸດ ມີ ທາງວ່າ ຈະສົ່ງຜົນກະທົບຕໍ່ ພວກທີ່ກຳລັງຖືກລັກລອບເຂົ້າມາໃນປະເທດນັ້ນ ຫຼາຍກ່ວາ ທ່ານອານຸບ ສຸກຸມະຣັນ ກ່າວວ່າ ສະມາຄົມອາຊຽນ ໄດ້ຍົກເອົາເລື້ອງການລັກລອບສົ່ງແລະຄ້າມະນຸດ ຂຶ້ນມາອະພິປາຍກັນ ແຕ່ບັນດານັກສັງເກດການນາໆຊາດ ກ່າວວ່າ ຈຳເປັນຕ້ອງມີການຕົກລົງໃຈທາງດ້ານການ ເມືອງຫຼາຍຂຶ້ນ ສຳຫລັບການແກ້ໄຂບັນຫາລະດັບພາກພື້ນ ໃນຂອບເຂດທີ່ກວ້າງຂວາງນັ້ນ